Odločba Komisije

z dne 13. februarja 2002

o spremembi Odločbe 2001/218/ES o zahtevi držav članic, da začasno sprejmejo dodatne ukrepe proti širjenju borove ogorčice Bursaphelenchus xylophilus (Steiner et buhrer) Nickle et al. na območjih Portugalske, razen območij, kjer je znano, da se ne pojavlja

(notificirano pod dokumentarno številko K(2002) 472)

(2002/124/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2000/29/ES z dne 8. maja 2000 o varstvenih ukrepih pred vnosom rastlinam ali rastlinskim proizvodom škodljivih organizmov v Skupnost in proti njihovemu širjenju v Skupnosti [1], kakor je bila nazadnje spremenjena z direktivo Komisije 2001/33/ES [2], zlasti prvega pododstavka člena 16(3),

ob upoštevanju naslednjega:

(1) Kjer država članica presodi, da obstaja neposredna nevarnost vnosa borove ogorčice Bursaphelenchus xylophilus (Steiner et Buhrer) Nickle et al. iz druge države članice na njeno ozemlje, sme začasno sprejeti vse dodatne ukrepe, ki so potrebni, da se zavaruje pred nevarnostjo.

(2) Portugalska je 25. junija 1999 obvestila druge države članice in Komisijo, da so nekaj vzorcev borovih dreves, ki izvirajo z njenega ozemlja, identificirali kot napadene z borovo ogorčico. Komisija je zato pooblastila države članice, da začasno sprejmejo dodatne ukrepe proti širjenju borove ogorčice za območja v Portugalski, razen tistih, za katera je znano, da tam ni navzoča. Sedaj veljavno pooblastilo je dano z Odločbo 2001/218/ES [3].

(3) Po dodatni oceni Urada za prehrano in veterinarstvo (UPV) v oktobru 2001 in dodatnih informacijah, ki jih je predložila Portugalska, kaže, da je spričo izvajanja programa izkoreninjenja širjenje borove ogorčice na razmejenem območju še vedno omejeno. Vendar pa so med sistematičnim pregledovanjem območja, za katero so že znani pojavi napada borove ogorčice, vseeno našli drevesa, ki kažejo znamenja napadenosti.

(4) Uradne sistematične raziskave, opravljene v letu 2001 v drugih državah članicah na lesu, izoliranem lubju in rastlinah iz rodov Abies Mill., Cedrus Trew, Larix Mill., Picea A., Dietr., Pinus L., Pseudotsuga Carr. in Tsuga Carr. s poreklom iz zadevne države članice, so pokazale, da ni noben od odvzetih in testiranih vzorcev dal pozitivnih izsledkov na navzočnost borove ogorčice.

(5) Zato je potrebno, da Portugalska še naprej izvaja posebne ukrepe za obvladovanje širjenja borove ogorčice, da bi jo izkoreninila. Morda bo treba tudi v drugih državah članicah nadaljevati s sprejemanjem dodatnih ukrepov, da se zavarujejo.

(6) Ker ni novih informacij, na podlagi katerih bi morali te ukrepe ponovno preučiti, je treba veljavnost Odločbe 2001/218/ES znova podaljšati za določen čas in jo ustrezno spremeniti.

(7) Učinek nujnih ukrepov bo v letih 2002 in 2003 ocenjevan neprekinjeno, zlasti na podlagi informacij, ki jih bodo predložile Portugalska in druge države članice. Če postane očitno, da ukrepi, navedeni v sedanji Odločbi, ne zadoščajo za preprečitev širjenja borove ogorčice ali niso izpolnjeni, bi morali predvideti strožje ali alternativne ukrepe.

(8) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

Odločba 2001/218/ES se spremeni:

1. v prvem odstavku člena 2 se "28. februar 2002" nadomesti z "28. februar 2003";

2. v drugem odstavku člena 4, se "15. november 2001" nadomesti s "15. november 2002";

3. v členu 6 se "15. december 2001" nadomesti s "15.december 2002".

Člen 2

Ta odločba je naslovljena na države članice.

V Bruslju, 13. februarja 2002

Za Komisijo

David Byrne

Član Komisije

[1] UL L 169, 10.7.2000, str. 1.

[2] UL L 127, 9.5.2001, str. 42.

[3] UL L 81, 21.3.2001, str. 34.

--------------------------------------------------